和王文州梅花韻
作者：王炎
朝代：宋

paragraphs: 何處東風發春早，先傍梅花試天巧。
新陽一點破雪霜，春意將回可前料。
天公乞我人日晴，新年屈指將浹旬。
老懷不似少時好，對花默默仍循循。
坐看流年如許急，嘆息浮生駒過隙。
與花相見忍相負，洗杯一醉樽中碧。
起來索笑巡疎簷，愛渠清絕無中邊。
君侯肯爲花吐句，麝媒洒落生雲烟。
花開花謝莫深問，物有榮枯付天命。
聞道隴頭天正寒，驛使不來無遠信。
可憐桃李品格低，誰似玉肌蒙縞衣。
爲花著語只如此，更請健筆無停飛。